#### FARSKÝ LIST

**21. december – 27. december 2020, číslo 405**

*Gréckokatolícka cirkev, farnosť Čičava, Čičava 38, 09301*

Tel.: 0911/711488, o.martinlaban@gmail.com

***Istota a pokoj viery***

***Slobodní a bez starostí***

***============================***

*"Pán jej odpovedal: "Marta, Marta, staráš sa a znepokojuješ pre mnohé veci, a potrebné je len jedno."" (Lk 10, 41-42)*

*Staráme sa a sme ustarostení o mnohé veci. Myslíme si, že musíme urobiť toto a zariadiť tamto, lebo to je dôležité, lebo nikto okrem nás to neurobí, lebo to od nás ľudia očakávajú, lebo sa to tak jednoducho má...*

*V skutočnosti je potrebné len jedno. Vlastne - len Jeden.*

*"Zákonník mu vravel: "Dobre, Učiteľ, správne si povedal: “Jediný je a okrem neho iného niet; a milovať ho z celého srdca, z celého rozumu a z celej sily” a milovať blížneho ako seba samého” je viac ako všetky zápalné a ostatné obety."" (Mk 12, 32-33)*

*... a viac ako všetko ostatné. Na tomto jedinom záleží.*

*"Svet sa pominie, aj jeho žiadostivosť. Kto však plní Božiu vôľu, ostáva naveky." (1Jn 2, 17)*

*Je to niečo, čo musíme predýchať: že nič nie je ani dôležité, ani nevyhnutné, len v Bohu a skrze Boha, ak nás k tomu Boh povolá. Mimo Neho ale nič. Dokonca ani my samotní, s ilúziou našej dôležitosti a nenahraditeľnosti. Neexistuje nič, kde by sme boli nenahraditeľní. Neexistuje nič, čo by muselo byť bezpodmienečne urobené. Len to sa stáva nevyhnutným, potrebným a bezpodmienečným, k čomu nás privedie Boh a čím nás poverí Boh - a aj to len dovtedy, kým toto poverenie trvá. Keď skončí, je čas s ľahkým srdcom a bez smútku či strachu či otáľania nechať, čo sme robili a nasledovať Boha k novému, ku ktorému nás vedie.*

*"Povedal im: "Poďte za mnou a urobím z vás rybárov ľudí." Oni hneď zanechali siete a išli za ním." (Mt 4, 19-20)*

*Byť kresťanom znamená byť slobodný úplne od všetkého, ba aj od samého seba - a byť úplne a vo všetkom závislý len a jedine na Bohu. Len jedno je potrebné: nasledovať Boha kamkoľvek ide a bezmedzne dôverovať Jeho prozreteľnosti, že všetko bude ako má byť, všetko bude vykonané ako vykonané byť má, s nami či bez nás, od nás sa čaká len jedno, že tu a teraz v úplnej slobode vykonáme presne to, všetko to a len to, k čomu nás práve tu a teraz povolal Boh. Ostatné je na ňom. Svet nezávisí na nás, ale na Bohu. Nemusíme a ani nemôžeme zachrániť svet, to robí Boh. Nie sme nenahraditeľní, len Boh je.*

*"Veru, veru, hovorím vám: Sluha nie je väčší ako jeho pán, ani posol nie je väčší ako ten, kto ho poslal. Keď to viete, ste blahoslavení, ak podľa toho aj konáte." (Jn 13, 16-17)*

*"Potom som videl, a hľa, Baránok stál na vrchu Sion a s ním stoštyridsaťštyritisíc tých, čo mali na čele napísané jeho meno a meno jeho Otca. … Tí nasledujú Baránka, kamkoľvek ide. Oni sú vykúpení z ľudí ako prvotiny Bohu a Baránkovi." (Zjv 14, 1.4)*

*Nič nemusím. Vôbec nič nemusím. Len nasledovať Krista. Len urobiť práve to a všetko to, čo mi práve tu a práve teraz ukáže a zverí urobiť. Nič nad to, nič mimo to.*

*Čo som robil včera už dnes môže byť neaktuálne a čo robím dnes, už zajtra mi môže Pán povedať: dobre, teraz to odlož, pokračovať v tom bude iný, ty poď a začni toto, či vstúp do diela niekoho druhého a pokračuj v jeho diele - pretože všetko je to v skutočnosti Božie dielo a Božia práca, Kristus, ktorý koná jedno dielo v jednom Tele jednej Cirkvi, občas jednou rukou, občas druhou, ale stále Kristus a stále Kristovo dielo.*

*My sme Jeho údy - On nás používa, raz ten, raz tamten, raz onen, ako sám chce. Na nás je, byť Mu takto k dispozícii a nevzpierať sa ani sa neviazať na nič konkrétne, akoby sme my sami boli Telom aj Hlavou a nie Kristus Boh. Naopak, tešiť sa a radovať, že sme sa takto stali účastníkmi samého Boha a že v Bohu bude nakoniec o všetko postarané a všetko zavŕšené - čo by sme sami nikdy nedokázali.*

*Urob to, k čomu ťa Kristus povolal práve teraz. O viac sa nestaraj. Boh sa stará.*

*"O nič nebuďte ustarostení. Ale vo všetkom modlitbou, prosbou a so vzdávaním vďaky prednášajte svoje žiadosti Bohu." (Flp 4, 6)*

***Kedy nás už ani sám Boh nezachráni?***

***============================***

*"Čo ma oslovujete: “Pane, Pane,” keď nerobíte, čo hovorím?" (Lk 6, 46)*

*"Dajte sa vbudovať aj vy ako živé kamene do duchovného domu, do svätého kňazstva, aby ste prinášali duchovné obety, príjemné Bohu skrze Ježiša Krista." (1Pt 2, 5)*

*Nakoniec to všetko vždy príde do tohto jedného bodu. K rozhodnutiu sa.*

*Verím Bohu, že toto je Nebo, jeho povaha a podstata a iná cesta doň nevedie? Alebo sa rozhodnem veriť, že síce Boh to tak hovorí, ale podľa mňa to tak úplne nebude a určite sa do nejakého Neba dostanem, aj keď to neurobím?*

*A ak hej - naozaj to idem urobiť? Alebo skončím s tým, že však iste, mali by sme to tak urobiť a žiť, áno, iste, ale... ale je to ťažké a ono sa to hlavne dnes až tak úplne nedá a človek musí brať ohľady aj na iných, ktorí to tak nevidia a Boh to určite chápe a určite vo svojom milosrdenstve to už nejako vyrieši...*

*V jednom seriáli padla jadrne povedaná veta, že "všetko, čo je povedané pred 'ale' sú sračky..." Ani tuto to nie je inak. Je to len akési zaobalenie, ktoré má hlavne pred nami samými skryť, že sme stále ešte v tom prvom bode: neveríme Bohu, že to hovorí a myslí naozaj vážne. Sme ako malé deti, ktoré porušia príkaz rodičov a veria, že nakoniec rodičov nejako ukecajú, uprosia, rodičia sa nad nimi zľutujú, odpustia im a nepotrestajú ich... Takto si to myslíme aj o Bohu. Neveríme Mu. Neberieme Ho vážne. Veríme sebe, tomu, že Ho nakoniec nejako ukecáme a On sa nad nami zľutuje a bude všetko v poriadku...*

*Ale chyba! To v čo ľudia s týmto postojom dúfajú, Boh už totiž dávno urobil!*

*"To všetko je od Boha, ktorý nás skrze Krista zmieril so sebou. ... Veď v Kristovi Boh zmieril svet so sebou a nepočítal ľuďom ich hriechy. A nám odovzdal slovo zmierenia." (2Kor 5, 18-19)*

*"Boh dokazuje svoju lásku k nám tým, že Kristus zomrel za nás, keď sme boli ešte hriešnici. … Lebo ... sme boli zmierení s Bohom smrťou jeho Syna vtedy, keď sme boli nepriateľmi, tým skôr už ako zmierení budeme spasení jeho životom." (Rim 5, 8.10)*

*Boh nám už odpustil hriechy. Všetky. Minulé, prítomné aj budúce. Ešte prv, než sme sa narodili. Prv, než sme o Ňom počuli. Prv, než sme v Neho mohli uveriť. Prv, než sme mohli čokoľvek urobiť. Naše hriechy sú odpustené a Boh sa rozhodol, že nás za žiaden z nich nikdy a nijako trestať nebude. To znamená, že nám miesto toho všetkým zadarmo daruje svoj Život, svoj Večný Boží Život, aby sme boli ako Boh a žili to, čo Boh a tak bolo spasení Jeho životom - miesto toho, aby nás trestal jeho odopretím!*

*Čo teda? Stačí prijať spásu! To znamená, začať byť taký, ako Boh. Prijať Boží život a začať ho žiť, začať žiť ako Boh. Byť ako Boh, žiť Boží Život, konať Božie skutky. To je Nebo. Presne toto je Nebo.*

*Byť spasený v Nebi znamená byť ako Boh (najprv svojou dušou, myslením a postojmi a láskou a potom, pri vzkriesení, aj telom, ktoré sa pridá), žiť život Boha (najprv v malom, tu, na zemi, v ľudských podmienkach ako kedysi Ježiš), konať skutky Boha (tiež najprv v malom, v podmienkach človeka a zeme, ako ich vtedy konal aj Ježiš).*

*Ak doň nevojdeme, ako by sme v ňom mohli žiť? Ak netúžime žiť Nebo, ak sa mu vyhýbame - ako by sme sa v ňom mohli zrazu cítiť dobre a šťastne po odchode do Večnosti?*

*Ľudia v Pekle tam nie sú preto, že ich Boh trestá za ich hriechy. Ľudia sú v Pekle preto, že Boh im vo svojom milosrdenstve zadarmo a bezpodmienečne odpustil všetky ich hriechy a nijako ich za žiaden z nich netrestá a preto im nijako nebráni vojsť a žiť s Ním v Nebi, naopak, zaplatil za každého z nich strašnú cenu na kríži a všemožne im pomáhal, ale oni sa slobodne rozhodli, že do Neba nepôjdu. Nie nebudú ako Boh, nebudú žiť Jeho Život ani konať Božie skutky, lebo... im to pripadá ťažké a ono sa to hlavne dnes až tak úplne nedá a človek musí brať ohľady aj na iných, ktorí to tak nevidia a Boh to určite chápe a určite vo svojom milosrdenstve to už nejako vyrieši - problém okrúhleho štvorca alebo 'ako byť spasený v Nebi tak, aby som nemusel byť spasený v Nebi'! Že to nejde, dokonca ani Bohu, je nám jasné. Nebyť v Nebi znamená ostať v Pekle. Buď, alebo. Iná možnosť neexistuje, ani sám Boh už žiadnu inú nepozná.*

*"Kto nie je so mnou, je proti mne, a kto nezhromažďuje so mnou, rozhadzuje." (Lk 11, 23)*

*Musíme sa teda rozhodnúť. Áno, idem do Neba. Čiže do Cirkvi, ktorá je prvotinou Neba na zemi. Idem sa v nej stať jedno Telo, jeden Duch s Kristom a v Kristovi úplne nevyhnutne aj so všetkými, ktorí s Ním túto istú jednotu majú. Ak som ja jedno Telo a jeden duch s Kristom a ak sú aj oni, potom nutne v Kristovi musíme byť aj navzájom. Lebo ak by sme neboli navzájom, neboli by sme ani s Kristom. Jedno od druhého sa nedá oddeliť. Nijako. Je to jedno a to isté.*

*"A toto prikázanie máme od neho: aby ten, kto miluje Boha, miloval aj svojho brata." (1Jn 4, 21)*

*"My vieme, že sme prešli zo smrti do života, lebo milujeme bratov. Kto nemiluje, ostáva v smrti." (1Jn 3, 14)*

*"My mnohí sme jedno telo v Kristovi a jednotlivo sme si navzájom údmi." (Rim 12, 5)*

*Áno, dotkne sa to všetkého. Môjho života, budem si ho musieť preorganizovať, aby som mal na to čas a energiu. Niečo, dosť, budem musieť dať stranou a vynechať.*

*Áno, dotkne sa to môjho majetku aj mojich peňazí. Možno aj môjho zamestnania, bývania,...*

*Áno, nie všetkým ľuďom okolo mňa sa to bude páčiť. O niektorých možno dokonca prídem, opustia ma, stanú sa mojimi nepriateľmi.*

*Áno, rozumiem. To je cena za vstup do Neba. Beriem to. Prijímam ju. A idem do toho.*

*Takže, kde je Cirkev? Najbližšia farnosť? Veriaci katolíci v malom spoločenstve, ku ktorým by som sa mohol pridať? Aby som sa s nimi a medzi nimi mohol učiť byť jedno s Kristom v Jeho Tele, Cirkvi? Aby som sa tam s nimi a medzi nimi učil byť jedno Telo a žiť Boží Trojičný Život dokonalej jednoty v láske? Aby som spolu s nimi sa učil konať a konal skutky Boha? Krátko a stručne, aby som spolu s nimi vchádzal do Neba, či skôr obliekal na seba Nebo, osvojoval si dar zbožštenia v Kristovi?*

*Takto sa vchádza. Takto sa prijíma a žije spása. Musíme sa len rozhodnúť a vojsť. Inak to nejde. Naozaj to inak nejde.*

|  |  |  |  |  |
| --- | --- | --- | --- | --- |
| *Deň* | *Čičava* | *Komárany* | *Merník* | |
| Po 21.12. | *Svätá mučenica Juliána* | | | |
| 16.30 spoveď  17.00 +Jozef, Júlia, Ján (r.Antušova) o.MJ |  | 16.15 spoveď  17.00 liturgia | |
| Ut 22.12. | *Svätá veľkomučenica Anastázia* | | | |
| 16.30 spoveď  17.00 +Anna, Michal, Michal (r.Leškova) + panychýda o.MJ | 16.15 spoveď  17.00 liturgia |  | |
| St 23.12. | *Desiati svätí mučeníci z Kréty* | | | |
| 16.15 spoveď  17.00 +Anna (r.Kopčova) + panychýda |  |  | |
| Št 24.12. | **Predvečer Narodenia Pána***; svätá prepodobná mučenica Eugénia*  **Prísny pôst a zdržanlivosť od mäsa** | | | |
| 12.00 Veľká večiereň s liturgiou Bazila Veľkého  20.00 Veľké povečerie s lítiou | 20.00 Veľké povečerie s lítiou (o.Marek Čan) | 8.00 Cárske časy | |
| Pi 25.12. | **Narodenie nášho Pána, Boha a Spasiteľa Ježiša Krista**  ***Prikázaný sviatok****(od dnes až do 4.1. je voľnica)* | | | |
| 7.45 pre starších ako 65 rokov o.MJ  9.15 \*za farnosť | 11.00 \*ZBP Simona (r.Časarova) | 7.30 \*ZBP Branislav (r.Budaiova) | |
| Sobota 26.12. | **Zhromaždenie k Presvätej Bohorodičke**  ***Prikázaný sviatok*** | | | |
| 7.45 \* za farnosť pre starších ako 65 rokov  9.15 <65 o.MJ | 7.30 \*ZBP Štefan (r.Ihnatova) o.MJ | 11.00 | |
| **Ne**  **27.12.** | **Nedeľa po Kristovom narodení**  ***Svätý prvomučeník a archidiakon Štefan;***  *Prepodobný Teodor Popísaný* | | |  |
| 7.45 pre starších ako 65 rokov o.MJ  9.15 \*za farnosť | 11.00 | 7.30 | |
| Ak sa zdravotne necítite najlepšie, zostaňte doma. Ak ste starší a chorľaví zostaňte doma! Chráňme sa spoločne. Buďme zodpovednými kresťanmi. | | | |

Úmysel modlitby: **za odvrátenie epidémie**

***Počty účastníkov na liturgiách sú obmedzené na 25% kapacity so šachovnicovým sedením v každej druhej lavici, miesta sú len na sedenie, nie na státie. Prakticky to znamená, že v Čičave môže byť spolu s kňazom na liturgii maximálne 20 ľudí, v Merníku 14, v Komáranoch 35. V chráme je povinnosť mať riadne nasadené rúško a pri vstupe si dezinfikovať ruky. Sväté prijímanie sa rozdáva na ruku.***

**24.12. je prísny pôst, teda zdržanlivosť od mäsa s pôstom. Pôst znamená nejesť, dovolené je najesť sa do sýta raz za deň a dve malé občerstvenia. Do sýta jeme najskôr po 15.00. Zdržanlivosť znamená, že uvedené jedlo nejeme vôbec v daný deň.**